CELEX: 52020PC0176
Language: lv
Date: 2020-04-29
Title: Priekšlikums EIROPAS PARLAMENTA UN PADOMES REGULA, ar ko nosaka īpašus un pagaidu pasākumus saistībā ar Covid-19 uzliesmojumu un attiecībā uz dažu sertifikātu, apliecību, licenču un atļauju derīgumu un dažu periodisku pārbaužu un mācību atlikšanu noteiktās transporta tiesību aktu jomās

EIROPAS KOMISIJA
            Briselē, 29.4.2020
            COM(2020) 176 final
            2020/0068(COD)
            Priekšlikums
            EIROPAS PARLAMENTA UN PADOMES REGULA,
            ar ko nosaka īpašus un pagaidu pasākumus saistībā ar Covid-19 uzliesmojumu un attiecībā uz dažu sertifikātu, apliecību, licenču un atļauju derīgumu un dažu periodisku pārbaužu un mācību atlikšanu noteiktās transporta tiesību aktu jomās
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Šā regulas projekta mērķis ir noteikt īpašus un pagaidu pasākumus autotransporta, dzelzceļa transporta un iekšzemes ūdensceļu transporta un jūras satiksmes drošības jomā, kas piemērojami dažu sertifikātu, apliecību, licenču un atļauju derīguma termiņa atjaunošanai un pagarināšanai, kā arī dažu periodisku pārbaužu un mācību atlikšanai, reaģējot uz ārkārtējiem apstākļiem, ko izraisījis Covid-19 uzliesmojums.
            
            
               Covid-19 uzliesmojums un ar to saistītā sabiedrības veselības krīze dalībvalstīm rada vēl nebijušu problēmu un lielu slogu valstu iestādēm, ES iedzīvotājiem un uzņēmējiem, jo sevišķi transporta nozarē. Covid-19 krīze ir radījusi ārkārtējus apstākļus, kuri ietekmē dalībvalstu kompetento iestāžu parasto darbību un transporta uzņēmumu darbu saistībā ar administratīvajām formalitātēm, kas jāveic dažādos transporta nozares sektoros. Šos apstākļus nevarēja pamatoti paredzēt, kad tika pieņemti attiecīgie Savienības tiesību akti. 
            
            
               Ņemot vērā publiskos pasākumus, kas kļuvuši nepieciešami saistībā ar Covid-19 uzliesmojumu, pārvadātāji un citas iesaistītās personas daudzos gadījumos var nespēt nokārtot formalitātes vai procedūras, kas vajadzīgas, lai nodrošinātu atbilstību tādiem Savienības tiesību aktu noteikumiem, kuri saistīti ar sertifikātu, apliecību, licenču vai atļauju atjaunošanu, pagarināšanu vai derīguma uzturēšanu. Turklāt un to pašu iemeslu dēļ dalībvalstu kompetentajām iestādēm var nebūt iespējams izpildīt Savienības tiesību aktos noteiktos pienākumus un nodrošināt, ka attiecīgie pārvadātāju iesniegtie pieprasījumi tiek izskatīti pirms piemērojamo termiņu beigām. 
            
            
               Tas attiecas, piemēram, uz vadītāju apliecībām, mehānisko transportlīdzekļu un to piekabju tehniskajām apskatēm, Kopienas apliecībām un transportlīdzekļa vadītāja atestātiem kravu autopārvadājumu pakalpojumu sniegšanai, dzelzceļa vienotajiem drošības sertifikātiem vai atļaujām, kuģa vadīšanas apliecībām vai ostu drošības novērtējumiem utt. Ir ļoti iespējams, ka šādi sertifikāti, apliecības, licences un atļaujas, kuru derīguma termiņš saskaņā ar Savienības tiesību aktiem beidzas laikā no 2020. gada 1. marta līdz 2020. gada 31. augustam, var netikt savlaicīgi atjaunotas. 
            
            
               Lai nodrošinātu iekšējā tirgus netraucētu darbību, augstu transporta drošības līmeni un juridisko noteiktību un izvairītos no iespējamiem tirgus traucējumiem, ir jāpieņem pagaidu noteikumi, ar kuriem pagarina to sertifikātu, apliecību, licenču vai atļauju derīguma termiņu, kuru derīguma termiņš beidzas no 2020. gada 1. marta līdz 2020. gada 31. augustam, un nodrošina, ka tās paliek spēkā saprātīgu laikposmu Covid-19 uzliesmojuma laikā un pēc tā. 
            
            
               Tāpat arī būtu jāpagarina attiecīgo formalitāšu kārtošanas termiņi un attiecīgi jāsaglabā licenču, apliecību un tamlīdzīgu dokumentu derīgums. Attiecīgos gadījumos būtu jāatļauj un jānosaka par obligātiem alternatīvi līdzekļi, kas paredzēti, lai nodrošinātu pienācīgu kontroli. Tas attiecas, piemēram, uz tahogrāfu jomu, ja vadītāja karšu derīguma termiņš beidzas un jaunu karšu izdošana nav iespējama. 
            
            
               Turklāt ir iespējams, ka sakarā ar attiecīgās dalībvalsts veiktajiem pasākumiem, kas paredzēti, lai novērstu vai ierobežotu Covid-19 izplatīšanos, sertifikātu, apliecību, licenču vai atļauju atjaunošana joprojām ir neiespējama pēc termiņa, kas minēts kādā no šīs regulas attiecīgajiem noteikumiem. Ja pēc šādā gadījumā saņemta attiecīgās dalībvalsts pieprasījuma Komisija konstatē, ka apstākļi to attaisno, tā atļauj attiecīgajai dalībvalstij konkrēto laikposmu vai laikposmus pagarināt. Šāds pagarinājums būtu jāattiecina tikai uz laikposmu, kurā attiecīgajā dalībvalstī, visticamāk, saglabāsies grūtības atjaunot sertifikātus, apliecības, licences vai atļaujas.
            
            
               •Saskanība ar spēkā esošajiem noteikumiem konkrētajā politikas jomā
            
            
               Tiesību aktos, uz kuriem attiecas šī regula, nav skaidru noteikumu, kas ļautu pagarināt sertifikātu, atļauju vai licenču derīguma termiņu tādās situācijās, kādas radušās Covid-19 krīzes rezultātā. Tādēļ ir jāpieņem attiecīgi noteikumi, lai ņemtu vērā pašreizējās krīzes ietekmi un nodrošinātu juridisko noteiktību privātpersonām un uzņēmējiem, kā arī dalībvalstu iestādēm.
            
            
               •Saskanība ar pārējiem Savienības politikas virzieniem
            
            
               Transporta un saistīto pakalpojumu iekšējā tirgus efektīva darbība ir atkarīga no tā, vai pārvadātāji nepārtraukti nodrošina transporta pakalpojumus. Tā kā uzņēmumiem nav iespējams izpildīt piemērojamās prasības, pašreizējās krīzes negatīvās sekas varētu apdraudēt to darbību īstenošanu. Tas varētu izraisīt arī to, ka šādām darbībām trūkst darbinieku, jo nav vajadzīgo derīgo dokumentu, kas ļautu viņiem likumīgi strādāt savā profesijā. Ierosinātajā regulā ir ietverti noteikumi šīs būtiskās problēmas risināšanai, nodrošinot juridisko noteiktību un ļaujot veikt profesionālo darbību transporta nozarē. 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Šā priekšlikuma pamatā ir Līguma par Eiropas Savienības darbību 91. pants un 100. panta 2. punkts.
            
            
               •Subsidiaritāte (neekskluzīvas kompetences gadījumā) 
            
            
               Saskaņā ar subsidiaritātes principu Savienības līmeņa rīcību var īstenot tikai tad, ja dalībvalstis vienas pašas nespēj sasniegt paredzētos mērķus. Problēmas, kuru dēļ sagatavots šis priekšlikums, ir saistītas ar Savienības tiesību aktu noteikumiem, un tādēļ tās var atrisināt tikai ar Savienības tiesību aktu noteikumiem, t. i., ar pagaidu atkāpēm.
            
         
         
            
               •Proporcionalitāte
            
            
               Šī Savienības rīcība ir vajadzīga, lai sasniegtu attiecīgajos Savienības tiesību aktos paredzēto mehānismu pareizas darbības mērķi, ņemot vērā pašreizējā Covid-19 uzliesmojuma apmēru un smagumu. Ierosinātā regula ietver mērķtiecīgus pagaidu pasākumus, kuri ir cieši saistīti ar pašreizējo Covid-19 uzliesmojumu un aprobežojas ar to, kas ir nepieciešams, lai nodrošinātu juridisko noteiktību, transporta drošību un iekšējā tirgus netraucētu darbību.
            
            
               •Juridiskā instrumenta izvēle
            
            
               Šis priekšlikums attiecas uz īpašiem noteikumiem, kas ietekmē vairāku direktīvu un regulu piemērošanu. Ierosinātā tiesību akta noteikumi būtu jāpiemēro nekavējoties, un tiem vajadzētu būt tieši piemērojamiem, lai nekavējoties garantētu juridisko noteiktību pārvadātājiem un citām attiecīgajām personām, kā arī dalībvalstu iestādēm. Tāpēc ex lege būtu jāpagarina attiecīgo sertifikātu, atļauju un licenču derīgums, kā arī pienākums veikt regulāras pārbaudes, apmācības vai pārbaudījumus, pat ja attiecīgos jautājumus reglamentē direktīva. Tāpēc šim tiesību aktam vajadzētu būt regulai, kas ir tieši piemērojama un kas nav jātransponē valstu tiesību aktos. 
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Ņemot vērā jautājuma steidzamību, apspriešanās ar ieinteresētajām personām nav veikta. Tomēr gan dalībvalstu iestādes, gan ieinteresētās personas ir aicinājušas Komisiju pieņemt priekšlikumu par pienācīgiem pasākumiem, un vairākas no tām ir paudušas bažas par sadrumstalotību, kas varētu rasties bez Savienības rīcības. Faktiski vairākas dalībvalstis jau ir pieņēmušas vai paziņojušas, ka drīzumā tiks pieņemti valsts pasākumi sertifikātu un licenču derīguma termiņa pagarināšanai. Transporta asociācijas ir paudušas bažas par šādām nekoordinētām valstu iniciatīvām. 
               
            
            
               •Ekspertu atzinumu pieprasīšana un izmantošana
            
            
               
                  Kā paskaidrots iepriekš, steidzamības dēļ ekspertu atzinumu pieprasīšana nebija iespējama. 
               
            
            
               •Ietekmes novērtējums
            
            
               
                  Ņemot vērā jautājuma steidzamību, ietekmes novērtējums nav veikts. Šis priekšlikums nemaina attiecīgo Savienības tiesību aktu principus un mehānismus un neuzliek jaunus pienākumus attiecīgajām pusēm. Tā galvenais mērķis ir ārkārtas iemeslu dēļ saistībā ar pašreizējo Covid-19 pandēmiju īslaicīgi nodrošināt sertifikātu, apliecību, licenču vai atļauju derīguma termiņa pagarināšanu un konkrētus termiņus. 
               
            
            
               •Pamattiesības
            
            
               
                  Neattiecas.
               
            
            
               4.IETEKME UZ BUDŽETU
            
            
               
                  Neattiecas.
               
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Pasākums neietver nekādu īpašu uzraudzības vai ziņošanas kārtību. Tomēr, ņemot vērā neskaidrības par to, kā situācija saistībā ar Covid-19 attīstīsies turpmāk, un jo īpaši iespējamu turpmāku infekcijas viļņu rašanos un iespēju, ka no jauna var tikt ieviesti norobežošanās pasākumi, kā arī nepieciešamību ņemt vērā konkrētās situācijas dažādās dalībvalstīs, Komisija būtu jāpilnvaro pēc jebkuras dalībvalsts pieprasījuma atļaut piemērot papildu laikposmus. Līdzīgi kā paredzēts Regulas (EK) Nr. 561/2006
                     1
                   14. pantā, procedūras noteikumi ir vienkārši un tādējādi ļauj ātri pieņemt visus vajadzīgos lēmumus. 
               
            
            
               •Detalizēts konkrētu priekšlikuma noteikumu skaidrojums
            
            
               –Eiropas Parlamenta un Padomes Direktīva 2003/59/EK (2003. gada 15. jūlijs) par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību, par Padomes Regulas (EEK) Nr. 3820/85 un Padomes Direktīvas 91/439/EEK grozīšanu un Padomes Direktīvas 76/914/EEK atcelšanu
                  2
               .
            
         
         
            
               Direktīvā 2003/59/EK ir noteiktas sākotnējās kvalifikācijas un periodiskās apmācības prasības profesionāliem kravas automobiļu un autobusu vadītājiem nolūkā nodrošināt drošību uz Eiropas ceļiem. Direktīvas mērķis ir noteikt saskaņotus minimālos kompetences standartus visā Savienībā. Direktīvā noteikts, ka vadītājiem jāiziet sākotnējā apmācība un pēc tam periodiska apmācība ik pēc pieciem gadiem. Pašreizējā Covid-19 uzliesmojuma dēļ vadītāji, uz kuriem attiecas apmācības pienākums, var nespēt to ievērot vai arī viņi var nespēt atjaunot dokumentus, kas pierāda, ka pienākums veikt periodisko apmācību ir izpildīts. Tādēļ ir nepieciešams pagarināt derīguma termiņu arodprasmes apliecībām (APA), saskaņotā Savienības koda “95” marķējumam, kas izdarīts vadītāja apliecībā vai vadītāja kvalifikācijas kartē, pamatojoties uz šādām APA, vai vadītāja kvalifikācijas kartēm, kuru derīguma termiņš saskaņā ar minētajiem noteikumiem beigtos laikposmā no 2020. gada 1. marta līdz 2020. gada 31. augustam. Šo dokumentu derīguma termiņš būtu jāuzskata par pagarinātu par sešiem mēnešiem, un tiem būtu attiecīgi jāpaliek spēkā, lai nodrošinātu autopārvadājumu nepārtrauktību.
            
            
               –Eiropas Parlamenta un Padomes Direktīva 2006/126/EK (2006. gada 20. decembris) par vadītāju apliecībām (pārstrādāta redakcija)
                  3
               .
            
            
               Direktīvā 2006/126/EK paredzēta dalībvalstu izdoto vadītāja apliecību savstarpēja atzīšana, pamatojoties uz Savienības parauga vadītāja apliecību. Tajā noteikta virkne šīm vadītāja apliecībām piemērojamu minimālo prasību, lai uzlabotu ceļu satiksmes drošību, atvieglotu pārvietošanās brīvību pilsoņiem, kas pārvietojas Savienībā, un mazinātu krāpšanas iespējamību. Tāpēc ar direktīvu ir ieviesti saskaņoti derīguma termiņi visām vadītāja apliecību kategorijām. Pašreizējā Covid-19 uzliesmojuma dēļ vadītāja apliecību turētājiem var nebūt iespēju tās atjaunot vai apmainīt. Tādēļ vadītāju apliecības, kuru derīguma termiņš saskaņā ar minētajiem noteikumiem beigtos laikposmā no 2020. gada 1. marta līdz 2020. gada 31. augustam, būtu jāuzskata par pagarinātām par sešiem mēnešiem, lai nodrošinātu autosatiksmes nepārtrauktību.
            
            
               –Eiropas Parlamenta un Padomes Regula (ES) Nr. 165/2014 (2014. gada 4. februāris) par tahogrāfiem autotransportā, ar kuru atceļ Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu
                  4
               . 
            
            
               Lai saglabātu ceļu satiksmes drošības un godīgas konkurences principu autopārvadājumu iekšējā tirgū, ir būtiski ievērot noteikumus par transportlīdzekļa vadīšanas laiku, darba laiku un atpūtas laikposmiem. Ar tahogrāfiem un vadītāja kartēm reģistrē informāciju, kas vajadzīga, lai novērtētu, vai šie noteikumi tiek ievēroti. Saskaņā ar Regulas (ES) Nr. 165/2014 (“Tahogrāfu regula”) 23. pantu apstiprinātas darbnīcas reizi divos gados veic tahogrāfu inspekciju, lai novērtētu, vai transportlīdzeklī uzstādītā ierīce darbojas pareizi, tās kalibrējumu un drošības elementus. Vadītāja kartes ir personiskas, un valsts iestādes tās izsniedz uz pieciem gadiem. Kad beidzas vadītāja kartes derīguma termiņš, tā ir jāatjauno ar jaunu karti saskaņā ar Tahogrāfu regulas 28. pantu. Saskaņā ar Tahogrāfu regulas 29. pantu, ja vadītāja karte ir bojāta, nedarbojas pareizi, ir nozaudēta vai nozagta, transportlīdzekļa vadītājs septiņās kalendāra dienās iesniedz pieteikumu par tās aizvietošanu savas parastās dzīvesvietas dalībvalsts kompetentajām iestādēm. Minētās iestādes nomaina karti astoņās darbdienās pēc detalizēta pieprasījuma saņemšanas. Dalībvalstis ir informējušas Komisiju par grūtībām veikt tahogrāfu regulāras inspekcijas un atjaunot vadītāja kartes saskaņā ar Savienības tiesību aktos noteiktajiem termiņiem. Šīs grūtības rada pašreizējie ārkārtas apstākļi, kas saistīti ar Covid-19 uzliesmojumu. Šādos apstākļos dalībvalstīm būtu jāļauj uz ierobežotu laiku atļaut turpināt tādu transportlīdzekļu izmantošanu, kas aprīkoti ar tahogrāfiem, kuru inspekcija nav veikta noteiktajā termiņā. 
            
            
               Turklāt attiecībā uz vadītāja kartēm, kurām beidzies derīguma termiņš, transportlīdzekļu vadītājiem, kuri pieprasījuši jaunu karti saskaņā ar Tahogrāfu regulas 28. pantu, būtu jādod iespēja un jānosaka pienākums izmantot praktiski realizējamas alternatīvas, lai veiktu savas darbības uzskaiti līdz brīdim, kad kartes izdevēja iestāde vadītājam ir izsniegusi jaunu karti. Tahogrāfu regulas 35. panta 2. punktā paredzētā procedūra attiecībā uz vadītāja kartēm, kas ir bojātas, nedarbojas pareizi, ir nozaudētas vai nozagtas, būtu mutatis mutandis jāpiemēro transportlīdzekļu vadītājiem, kuru kartes derīguma termiņš ir beidzies. Šī pieeja nodrošinās pienācīgu līdzsvaru starp transporta nepārtrauktības nepieciešamību un nepieciešamību neapdraudēt ceļu satiksmes drošību.
            
            
               –Eiropas Parlamenta un Padomes Direktīva 2014/45/ES ( 2014. gada 3. aprīlis ) par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK atcelšanu
                  5
               .
            
            
               Direktīvā 2014/45/ES ir noteiktas saskaņotas minimālās prasības periodiskajām tehniskajām apskatēm. Tās jo īpaši ietver apskašu veikšanas biežumu un līdz ar to arī tehniskās apskates sertifikātu derīgumu. Ņemot vērā pašreizējos ārkārtas apstākļus saistībā ar Covid-19 uzliesmojumu, šīs darbības var kļūt praktiski neiespējamas. Tādēļ ir nepieciešams, lai tehniskās apskates, kuras būtu bijis jāveic laikā no 2020. gada 1. marta līdz 2020. gada 31. augustam, varētu veikt vēlāk, bet ne vēlāk kā sešus mēnešus pēc sākotnējā termiņa, un attiecīgajiem sertifikātiem būtu attiecīgi jāpaliek derīgiem.
            
            
               –Eiropas Parlamenta un Padomes Regula (EK) Nr. 1071/2009 ( 2009. gada 21. oktobris), ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK
                  6
               .
            
            
               Regulā (EK) Nr. 1071/2009 paredzēti kopīgi noteikumi par autopārvadātāja profesionālās darbības veikšanas nosacījumiem. Pašreizējos apstākļos pastāv risks, ka lielāks skaits transporta uzņēmumu varētu neizpildīt finansiālā stāvokļa kritēriju, ņemot vērā darbības līmeņa un līdz ar to arī apgrozījuma samazināšanos, kas var radīt pašu resursu līmeņa krišanos. Tā rezultātā autopārvadātāji, kas citādi ir strukturāli dzīvotspējīgi, varētu riskēt zaudēt savu darbības licenci, kas nozīmētu transporta darbību izbeigšanu. Saskaņā ar Regulas (EK) Nr. 1071/2009 13. panta 1. punkta c) apakšpunktu, ja transporta uzņēmuma finansiālais stāvoklis vairs neatbilst prasībām, kompetentās iestādes var noteikt termiņu, kas nepārsniedz sešus mēnešus, lai uzņēmums pierādītu, ka minētā prasība turpmāk būs izpildīta. Tomēr, ņemot vērā pašreizējo aktivitātes un ieņēmumu trūkumu, šis maksimālais laikposms šķiet pārāk īss, un tādēļ būtu jāpagarina līdz divpadsmit mēnešiem attiecībā uz novērtējumiem un lēmumiem, ko pieņem no 2020. gada 1. marta līdz 2020. gada 31. decembrim.
            
            
               –Eiropas Parlamenta un Padomes Regula (EK) Nr. 1072/2009 ( 2009. gada 21. oktobris) par kopīgiem noteikumiem attiecībā uz piekļuvi starptautisko kravas autopārvadājumu tirgum
                  7
               .
            
            
               –Eiropas Parlamenta un Padomes Regula (EK) Nr. 1073/2009 ( 2009. gada 21. oktobris) par kopīgiem noteikumiem attiecībā uz piekļuvi starptautiskajam autobusu pārvadājumu tirgum un ar ko groza Regulu (EK) Nr. 561/2006
                  8
               .
            
            
               Lai veiktu starptautiskos kravas autopārvadājumus un starptautiskos pasažieru pārvadājumus ar autobusiem, profesionālajiem pārvadātājiem, kuri sniedz šos pakalpojumus, ir vajadzīga Kopienas atļauja saskaņā ar nosacījumiem, kas Regulas (EK) Nr. 1072/2009 6. pantā paredzēti attiecībā uz kravu pārvadājumiem un Regulas (EK) Nr. 1073/2009 4. pantā – attiecībā uz pasažieru pārvadājumiem. 
            
            
               Kopienas atļauja apliecina, ka pārvadātāji veic uzņēmējdarbību Savienībā un atbilst prasībām, kas jāievēro, lai sniegtu starptautiskos pārvadājumu pakalpojumus. Turklāt starptautisko kravu pārvadājumu gadījumā, ja transportlīdzekļa vadītājs ir trešās valsts valstspiederīgais, šim transportlīdzekļa vadītājam būtu jābūt transportlīdzekļa vadītāja atestātam saskaņā ar Regulas Nr. 1072/2009 II nodaļas noteikumiem. Tas ļauj dalībvalstīm efektīvi pārbaudīt, vai transportlīdzekļa vadītāji no trešām valstīm ir likumīgi nodarbināti pie profesionālā pārvadātāja, kas atbild par attiecīgo pārvadājumu, vai likumīgi atrodas tā rīcībā. 
            
            
               Regulāro pārvadājumu veikšanai ar autobusu ir jāsaņem atļauja saskaņā ar Regulas Nr. 1073/2009 III nodaļas noteikumiem. Minēto dokumentu atjaunošanas procedūrai mutatis mutandis piemēro to pašu procedūru. Atļaujas saņemšanai jāizpilda vairāki nosacījumi, lai tiktu nodrošināta attiecīgā pārvadātāja piemērotība veikt konkrētus regulāros pārvadājumus. Kopienas atļauja un atļauja veikt regulārus pārvadājumus ir savstarpēji saistītas tādā nozīmē, ka, lai saņemtu atļauju veikt regulārus pārvadājumus, ir jābūt Kopienas atļaujas turētājam. Kopienas atļaujas, transportlīdzekļa vadītāja atestātus un atļaujas regulāriem pārvadājumiem ar autobusiem pēc pārvadātāju pieprasījuma uz laiku līdz desmit gadiem (Kopienas atļauja) un pieciem gadiem (transportlīdzekļa vadītāja atestāts un atļauja regulāriem pārvadājumiem) izsniedz dalībvalstu kompetentās iestādes, un tās var atjaunot. To atjaunošana ir atkarīga no pārbaudes, vai joprojām ir izpildīti nosacījumi, saskaņā ar kuriem tās tika izsniegtas. Dalībvalstis ir informējušas Komisiju par grūtībām atjaunot šīs atļaujas, atestātus un atļaujas veikt regulārus pārvadājumus Savienības tiesību aktos noteiktajos termiņos vai veikt vajadzīgās pārbaudes pirms to atjaunošanas. Iemesls ir pašreizējie ārkārtas apstākļi, kas saistīti ar Covid-19 uzliesmojumu. No otras puses, ir būtiski nodrošināt transporta pakalpojumu nepārtrauktību. Tādēļ iepriekš minēto Kopienas atļauju, atestātu un atļauju veikt regulārus pārvadājumus derīguma termiņš uz ierobežotu laiku ir jāpagarina.
            
            
               –Eiropas Parlamenta un Padomes Direktīva (ES) 2016/798 (2016. gada 11. maijs) par dzelzceļa drošību
                  9
               .
            
            
               –Eiropas Parlamenta un Padomes Direktīva 2004/49/EK (2004. gada 29. aprīlis) par drošību Kopienas dzelzceļos, un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīva)
                  10
               .
            
            
               
                  Direktīva 2004/49/EK un Direktīva (ES) 2016/798 reglamentē drošības sertifikāciju un atļauju piešķiršanu Savienībā. Direktīva 2004/49/EEK no 2020. gada 16. jūnija tiek atcelta ar Direktīvu (ES) 2016/798. Līdz minētajam datumam to joprojām piemēro tajās dalībvalstīs, kas pagarinājušas Direktīvas (ES) 2016/798 transponēšanas periodu līdz tam pašam datumam saskaņā ar minētās direktīvas 33. panta 2. punktu. 
               
               
                  Saskaņā ar Direktīvas (ES) 2016/798 10. panta 13. punktu dzelzceļa pārvadājumu uzņēmumam ir jābūt vienotajam drošības sertifikātam, ko izsniegusi vai nu Eiropas Savienības Dzelzceļu aģentūra, vai valsts drošības iestāde, un ko pēc pieteikuma atjauno ne retāk kā reizi piecos gados. Saskaņā ar Direktīvas (ES) 2016/798 12. panta 2. punktu infrastruktūras pārvaldītāju drošības atļauja ir derīga piecus gadus. 
               
               
                  Saskaņā ar Direktīvas 2004/49/EK 10. panta 5. punktu drošības sertifikāts jāatjauno pēc dzelzceļa pārvadājumu uzņēmuma pieteikuma ne retāk kā reizi piecos gados. Saskaņā ar Direktīvas 2004/49/EK 11. panta 2. punktu drošības atļauja jāatjauno pēc infrastruktūras pārvaldītāja pieteikuma ne retāk kā reizi piecos gados. 
               
            
         
         
            
               
                  Covid-19 uzliesmojuma izraisītās ārkārtas situācijas dēļ valstu iestādes, dzelzceļa pārvadājumu uzņēmumi un infrastruktūras pārvaldītāji saskaras ar grūtībām saistībā ar (vienoto) drošības sertifikātu un drošības atļauju atjaunošanu vai, rēķinoties ar spēkā esošo drošības atļauju derīguma termiņa beigu tuvošanos, šo atļauju izdošanu uz turpmāku laikposmu. Tādēļ ir jāpagarina šo dokumentu atjaunošanas un derīguma termiņš, lai nodrošinātu, ka netiek apdraudēta dzelzceļa pārvadājumu uzņēmumu un infrastruktūras pārvaldītāju darbība. Sešu mēnešu pagarinājumam būtu jāatrisina valstu drošības iestāžu grūtības veikt pārbaudes uz vietas un pabeigt citu nepieciešamo administratīvo darbu.
               
            
            
               –
               
                  Eiropas Parlamenta un Padomes Direktīva 2007/59/EK ( 2007. gada 23. oktobris ) par to vilcienu vadītāju sertifikāciju, kuri vada lokomotīves un vilcienus Kopienas dzelzceļu sistēmā
               
               
                  11
               .
            
            
               
                  Saskaņā ar Direktīvas 2007/59/EK 14. panta 5. punktu apliecība ir spēkā desmit gadus, ja ir izpildīti 16. panta 1. punkta noteikumi. Covid-19 uzliesmojuma izraisītās ārkārtas situācijas dēļ kompetentajām iestādēm ir grūtības atjaunot apliecības atbilstoši paredzētajiem nosacījumiem. Apliecībām, kas jāatjauno laikposmā, kurā šāda atjaunošana praktiski nav iespējama, būtu jāpaliek derīgām vēl sešus mēnešus. Vilcienu vadītājiem arī būtu jāatvēl vēl seši mēneši periodisko pārbaužu pabeigšanai.
               
            
            
               –Eiropas Parlamenta un Padomes Direktīva 2012/34/ES ( 2012. gada 21. novembris ), ar ko izveido vienotu Eiropas dzelzceļa telpu
                  12
               .
            
            
               
                  Direktīvas 2012/34/ES 24. panta 3. punktā noteikts, ka gadījumā, ja licenci aptur vai atsauc, pamatojoties uz neatbilstību prasībai par finanšu pietiekamību, licencēšanas iestāde var piešķirt pagaidu licenci līdz attiecīgā dzelzceļa pārvadājumu uzņēmuma reorganizācijas pabeigšanai ar noteikumu, ka nav apdraudēta drošība. Tomēr pagaidu licence ir derīga ne ilgāk kā sešus mēnešus no tās piešķiršanas dienas. Sakarā ar ārkārtējiem apstākļiem, ko izraisījis Covid-19 uzliesmojums, iestādēm ir radušās nopietnas grūtības pieņemt attiecīgos lēmumus, proti, par jaunu licenču izdošanu uz laikposmu pēc pagaidu licences derīguma termiņa beigām. Tāpēc to attiecīgo pagaidu licenču derīguma termiņš, kas izdotas vai kuru termiņš beidzas laikā no 2020. gada 1. marta līdz 2020. gada 30. augustam, būtu jāpagarina par sešiem mēnešiem.
               
               
                  Direktīvas 2012/34/ES 25. panta 2. punktā licencēšanas iestādei prasīts lēmumu par licences izdošanas pieteikumu pieņemt trīs mēnešu laikā. Tomēr jau minēto iemeslu dēļ licencēšanas iestādes nespēj rīkoties savlaicīgi. Tādējādi attiecībā uz pieteikumiem, kas iesniegti laikā no 2020. gada 12. janvāra līdz 2020. gada 31. augustam, tiek ierosināts šīm iestādēm šajā sakarā piešķirt sešu mēnešu pagarinājumu. 
               
               
                  Saskaņā ar Direktīvu 2012/34/ES licencēšanas iestādes drīkst apturēt vai atsaukt licenci jebkuram dzelzceļa pārvadājumu uzņēmumam, kas var nespēt izpildīt prasības par finanšu pietiekamību. Šādā gadījumā iestādes var piešķirt pagaidu licenci šādiem dzelzceļa pārvadājumu uzņēmumiem pēc licences atsaukšanas vai apturēšanas. Pagaidu licence ir paredzēta, lai ļautu dzelzceļa pārvadājumu uzņēmumam pārstrukturēties un veikt savu darbību, ja vien netiek apdraudēta drošība. Tomēr pieredze rāda, ka tas tirgum raida ļoti negatīvu signālu par dzelzceļa pārvadājumu uzņēmuma spēju izdzīvot, kas, savukārt, saasina tā finansiālās problēmas, jo īpaši attiecībā uz naudas plūsmu. Iespējams, ka daudzi dzelzceļa pārvadājumu uzņēmumi, kas pirms krīzes bija finansiāli stabili, nonāks situācijā, kad to licence būs jāaptur vai jāatsauc, ņemot vērā to finansiālo stāvokli. Ņemot vērā pašreizējo krīzi, tas var būt nepamatoti, jo īpaši ekonomikas un drošības ziņā. Turklāt dzelzceļa pārvadājumu uzņēmumiem varētu būt vajadzīgs vairāk laika, lai finansiāli stabilizētos laikposmā pēc Covid-19 uzliesmojuma ierobežošanas.
               
               
                  Tādēļ tiek ierosināts uz laiku atļaut dalībvalstīm saglabāt spēkā esošo licenci nemainītā veidā, t. i., atturēties no tās atsaukšanas vai apturēšanas un pagaidu licences izdošanas, ja vien netiek apdraudēta drošība. Dalībvalstis varētu arī turpmāk uzraudzīt attiecīgo dzelzceļa pārvadājumu uzņēmumu finanšu pietiekamību, jo īpaši, lai aizsargātu pasažierus no nepamatotiem drošības riskiem. Rezultātā dzelzceļa pārvadājumu uzņēmumiem nebūtu jāsaskaras ar nepamatotiem ierobežojumiem, un tie rastu labākus nosacījumus finansiālai atlabšanai.
               
            
            
               –
               
                  Padomes Direktīva 96/50/EK (1996. gada 23. jūlijs) par to nosacījumu saskaņošanu, ar kuriem dažādās valstīs piešķir kuģu vadīšanas apliecību kravu un pasažieru pārvadājumiem pa iekšējiem ūdensceļiem Kopienā
               
               
                  13
               .
            
            
               
                  Direktīvas 96/50/EK 6. panta 2. punktā noteikts, ka pēc 65 gadu vecuma sasniegšanas sertifikāta īpašniekam trīs mēnešu laikā un turpmāk vienreiz gadā jāiziet medicīniskā pārbaude. Tomēr, tā kā saistībā ar Covid-19 uzliesmojumu veiktajiem pasākumiem ir ierobežota piekļuve medicīniskajiem pakalpojumiem tādu pārbaužu veikšanai, kas nav steidzamas, kuģu vadīšanas apliecību turētājiem var nebūt iespējams iziet medicīniskās pārbaudes, kas jāveic laikposmā, uz kuru attiecas minētie pasākumi. Tāpēc katrā no gadījumiem, kad medicīnisko pārbaužu veikšanas termiņš beidzas laikā no 2020. gada 1. marta līdz 2020. gada 31. augustam, minētais termiņš būtu jāpagarina par sešiem mēnešiem.
               
            
            
               –Eiropas Parlamenta un Padomes Direktīva (ES) 2016/1629 (2016. gada 14. septembris), ar ko nosaka tehniskās prasības attiecībā uz iekšzemes ūdensceļu kuģiem, groza Direktīvu 2009/100/EK un atceļ Direktīvu 2006/87/EK
                  14
               .
            
            
               Savienības iekšzemes kuģošanas apliecību derīguma termiņš ir ierobežots atbilstīgi Direktīvas (ES) 2016/1629 10. pantam. Turklāt Direktīvas (ES) 2016/1629 28. pantā ir noteikts, ka dokumenti, kas ir minētās direktīvas darbības jomā un ko dalībvalstu kompetentās iestādes izdevušas saskaņā ar iepriekš piemērojamo Eiropas Parlamenta un Padomes Direktīvu 2006/87/EK (2006. gada 12. decembris), ar ko nosaka tehniskās prasības attiecībā uz iekšējo ūdensceļu kuģiem un atceļ Padomes Direktīvu 82/714/EEK
                  15
               , joprojām paliek spēkā. 
            
            
               Saistībā ar Covid-19 uzliesmojumu veikto pasākumu dēļ kompetentajām iestādēm var būt nepraktiski un dažkārt pat neiespējami veikt tehniskās pārbaudes, kas vajadzīgas, lai pagarinātu attiecīgo apliecību derīguma termiņu vai — Direktīvas (ES) 2016/1629 28. pantā minēto dokumentu gadījumā — tos aizstātu. 
            
            
               Tāpēc juridiskās noteiktības interesēs un lai ļautu turpināt attiecīgo iekšzemes ūdensceļu kuģu ekspluatāciju, ir lietderīgi par sešiem mēnešiem pagarināt to Savienības iekšzemes kuģošanas apliecību, kā arī to dokumentu, kuri ir Direktīvas (ES) 2016/1629 28. panta darbības jomā, derīguma termiņu, kas citādi beigtos laikā no 2020. gada 1. marta līdz 2020. gada 31. augustam.
            
            
               –Eiropas Parlamenta un Padomes Regula (EK) Nr. 725/2004 (2004. gada 31. marts) par kuģu un ostas iekārtu drošības pastiprināšanu
                  16
               .
            
            
               –Eiropas Parlamenta un Padomes Direktīva 2005/65/EK (2005. gada 26. oktobris) par ostu aizsardzības pastiprināšanu
                  17
               .
            
            
               Covid-19 uzliesmojums ir apgrūtinājis jūras satiksmes drošības inspekciju un apsekojumu veikšanu šajā laikposmā, jo tam nepieciešama inspektoru fiziska klātbūtne ostā, ostas iekārtās un kuģos. Bieži vien tas nozīmē, ka praktiski nav iespējams noteiktajos termiņos atjaunot sertifikātus, novērtējumus un plānus, kas prasīti Savienības jūras satiksmes drošības tiesību aktos. Tāpēc ir jānodrošina elastīgi un pragmatiski risinājumi, vienlaikus neapdraudot drošību, proti, šo dokumentu derīguma termiņš pēc vajadzības jāpagarina par samērīgu laikposmu. Tas attiecas arī uz jūras satiksmes drošības treniņu un mācību periodiskumu, ko arī var būt grūti veikt attiecīgo valstu karantīnu laikā.
            
            
               2020/0068 (COD)
            
            
               Priekšlikums
            
            
               EIROPAS PARLAMENTA UN PADOMES REGULA,
            
         
         
            
               ar ko nosaka īpašus un pagaidu pasākumus saistībā ar Covid-19 uzliesmojumu un attiecībā uz dažu sertifikātu, apliecību, licenču un atļauju derīgumu un dažu periodisku pārbaužu un mācību atlikšanu noteiktās transporta tiesību aktu jomās
            
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 91. pantu un 100. panta 2. punktu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu
                  18
               , 
            
            
               ņemot vērā Reģionu komitejas atzinumu
                  19
               , 
            
            
               saskaņā ar parasto likumdošanas procedūru,
            
            
               tā kā:
            
            
               (1)Covid-19 uzliesmojums un ar to saistītā sabiedrības veselības krīze dalībvalstīm rada vēl nebijušu problēmu un lielu slogu valstu iestādēm, Savienības iedzīvotājiem un uzņēmējiem, jo sevišķi pārvadātājiem. Covid-19 krīze ir radījusi ārkārtējus apstākļus, kuri ietekmē dalībvalstu kompetento iestāžu parasto darbību un transporta uzņēmumu darbu saistībā ar administratīvajām formalitātēm, kas jākārto dažādos transporta nozares sektoros, un kurus nevarēja pamatoti paredzēt laikā, kad tika pieņemti attiecīgie pasākumi. Šie ārkārtējie apstākļi ievērojami ietekmē dažādas jomas, uz kurām attiecas Savienības transporta tiesību akti.
            
            
               (2)Konkrēti, pārvadātājiem un citām iesaistītajām personām var nebūt iespējams nokārtot formalitātes vai procedūras, kas vajadzīgas, lai nodrošinātu atbilstību dažiem Savienības tiesību aktu noteikumiem, kuri saistīti ar sertifikātu, apliecību, licenču vai atļauju atjaunošanu vai pagarināšanu, vai veikt citus pasākumus, kas vajadzīgi to derīguma uzturēšanai. To pašu iemeslu dēļ dalībvalstu kompetentajām iestādēm var nebūt iespējams izpildīt Savienības tiesību aktos noteiktos pienākumus un nodrošināt, ka attiecīgie pārvadātāju iesniegtie pieprasījumi tiek izskatīti piemērojamajos termiņos. Tāpēc ir jāveic pasākumi, kuru mērķis ir rast risinājumu šajās situācijās un nodrošināt juridisko noteiktību un attiecīgo tiesību aktu pienācīgu darbību. Tālab būtu jāparedz pielāgojumi, jo īpaši dažu termiņu pielāgojumi, apvienojumā ar iespēju Komisijai pēc jebkuras dalībvalsts pieprasījuma atļaut pagarinājumus. 
            
            
               (3)Eiropas Parlamenta un Padomes Direktīvā 2003/59/EK
                  20
                paredzēti noteikumi, kas piemērojami dažu kravas vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanai un periodiskai apmācībai. Šiem vadītājiem ir jābūt arodprasmes apliecībai, un viņiem jāpierāda, ka ir pabeiguši periodisko apmācību, šādā nolūkā uzrādot vadītāja apliecību vai vadītāja kvalifikācijas karti, kurā apmācība ir reģistrēta. Sakarā ar ārkārtējiem apstākļiem, ko izraisījis Covid-19 uzliesmojums, ir radušās grūtības pabeigt periodisko apmācību un atjaunot arodprasmes apliecības, kuras apliecina šīs apmācības pabeigšanu, tāpēc, lai nodrošinātu autopārvadājumu nepārtrauktību, minēto apliecību derīguma termiņš jāpagarina par sešiem mēnešiem pēc šā termiņa beigu datuma. 
            
            
               (4)Eiropas Parlamenta un Padomes Direktīvā 2006/126/EK
                  21
                paredzēti noteikumi par vadītāja apliecībām. Tajā paredzēta dalībvalstu izdoto vadītāja apliecību savstarpēja atzīšana, pamatojoties uz Savienības parauga vadītāja apliecību, un noteikta virkne šīm apliecībām piemērojamu minimālo prasību. Konkrēti, mehānisko transportlīdzekļu vadītājiem ir jābūt derīgai vadītāja apliecībai, kas pēc tās administratīvā derīguma termiņa beigām jāatjauno vai dažos gadījumos jāapmaina. Sakarā ar ārkārtējiem apstākļiem, ko izraisījis Covid-19 uzliesmojums, ir radušās grūtības atjaunot vadītāja apliecības, tāpēc, lai nodrošinātu autosatiksmes nepārtrauktību, dažu apliecību derīguma termiņš jāpagarina par sešiem mēnešiem pēc šā termiņa beigu datuma. 
            
            
               (5)Eiropas Parlamenta un Padomes Regulā (ES) Nr. 165/2014
                  22
                paredzēti noteikumi par tahogrāfiem autotransportā. Lai nodrošinātu godīgu konkurenci un ceļu satiksmes drošību, ir būtiski ievērot noteikumus par transportlīdzekļa vadīšanas laiku, darba laiku un atpūtas laikposmiem, kas paredzēti Eiropas Parlamenta un Padomes Regulā (EK) Nr. 561/2006
                  23
                un Eiropas Parlamenta un Padomes Direktīvā 2002/15/EK
                  24
               . Autopārvadājumu pakalpojumu sniegšanas nepārtrauktība ir jānodrošina, neraugoties uz to, ka sakarā ar ārkārtējiem apstākļiem, ko izraisījis Covid-19 uzliesmojums, ir radušās grūtības veikt tahogrāfu regulārās inspekcijas, tāpēc Regulas (ES) Nr. 165/2014 23. panta 1. punktā minētās inspekcijas, kuras būtu bijis jāveic laikā no 2020. gada 1. marta līdz 2020. gada 31. augustam, tagad būtu jāveic ne vēlāk kā sešus mēnešus pēc datuma, kurā tās bija jāveic saskaņā ar minēto pantu. Tā paša iemesla dēļ grūtības atjaunot un aizstāt vadītāja kartes, kuras radušās sakarā ar ārkārtējiem apstākļiem, ko izraisījis Covid-19 uzliesmojums, ir pamatojums tam, ka šajā nolūkā ir jāatvēl papildu laiks iestādēm, un būtu jādod iespēja un jānosaka pienākums transportlīdzekļu vadītājiem izmantot praktiski realizējamas alternatīvas, lai līdz jaunas kartes saņemšanai reģistrētu nepieciešamo informāciju par transportlīdzekļa vadīšanas laiku, darba laiku un atpūtas laikposmiem. 
            
            
               (6)Eiropas Parlamenta un Padomes Direktīvā 2014/45/ES
                  25
                paredzēti noteikumi par mehānisko transportlīdzekļu un to piekabju periodiskajām tehniskajām apskatēm. Periodiskās tehniskās apskates ir sarežģīts uzdevums, kura mērķis ir nodrošināt, ka transportlīdzekļi to lietošanas laikā tiek uzturēti drošā un vides standartu ievērošanas ziņā pieņemamā stāvoklī. Sakarā ar ārkārtējiem apstākļiem, ko izraisījis Covid-19 uzliesmojums, ir radušās grūtības veikt periodiskās tehniskās apskates, tāpēc periodiskās tehniskās apskates, kuras būtu bijis jāveic laikā no 2020. gada 1. marta līdz 2020. gada 31. augustam, tagad būtu jāveic vēlāk, bet ne vēlāk kā sešus mēnešus pēc sākotnējā termiņa, un attiecīgajiem sertifikātiem būtu attiecīgi jāpaliek derīgiem. 
            
            
               (7)Eiropas Parlamenta un Padomes Regulā (EK) Nr. 1071/2009
                  26
                paredzēti kopīgi noteikumi par autopārvadātāja profesionālās darbības veikšanas nosacījumiem. Covid-19 krīze ir smagi ietekmējusi nozares finansiālo situāciju, un daži transporta uzņēmumi vairs neatbilst prasībai par finansiālo stāvokli. Ņemot vērā krīzes izraisīto aktivitātes samazināšanos, paredzams, ka uzņēmumiem būs vajadzīgs ilgāks laiks nekā parasti, lai pierādītu, ka šī prasība atkal tiks pastāvīgi izpildīta. Tāpēc ir lietderīgi maksimālo termiņu, kas šajā nolūkā noteikts Regulas (EK) Nr. 1071/2009 13. panta 1. punkta c) apakšpunktā, pagarināt no sešiem uz divpadsmit mēnešiem attiecībā uz laikā no 2020. gada 1. marta līdz 2020. gada 31. decembrim veiktajiem novērtējumiem un pieņemtajiem lēmumiem.
            
            
               (8)Eiropas Parlamenta un Padomes Regulā (EK) Nr. 1072/2009
                  27
                un Eiropas Parlamenta un Padomes Regulā (EK) Nr. 1073/2009
                  28
                paredzēti kopīgi noteikumi par piekļuvi, attiecīgi, starptautisko kravas autopārvadājumu tirgum un starptautisko autobusu pārvadājumu tirgum. Lai veiktu starptautiskos kravas autopārvadājumus un starptautiskos pasažieru pārvadājumus ar autobusiem, cita starpā vajadzīga Kopienas atļauja, un transportlīdzekļu vadītājiem no trešām valstīm, kuri veic kravas autopārvadājumus, vajadzīgs transportlīdzekļa vadītāja atestāts. Regulāro pārvadājumu veikšanai ar autobusiem arī ir vajadzīga atļauja. Minētās atļaujas un atestātus var atjaunot pēc tam, kad ir pārbaudīts, vai attiecīgie nosacījumi joprojām ir izpildīti. Sakarā ar ārkārtējiem apstākļiem, ko izraisījis Covid-19 uzliesmojums, ir radušās grūtības atjaunot atļaujas un atestātus, tāpēc, lai nodrošinātu autopārvadājumu nepārtrauktību, šo atļauju un atestātu derīguma termiņš jāpagarina par sešiem mēnešiem pēc šā termiņa beigu datuma.
            
            
               (9)Eiropas Parlamenta un Padomes Direktīvā (ES) 2016/798
                  29
                paredzēti noteikumi par dzelzceļa drošību. Ārlieguma pasākumi apvienojumā ar papildu darba slodzi, kas vajadzīga Covid-19 uzliesmojuma ierobežošanai, valstu iestādēm, dzelzceļa pārvadājumu uzņēmumiem un infrastruktūras pārvaldītājiem minētās direktīvas 10. un 12. panta kontekstā ir radījuši grūtības, kuras saistītas ar vienoto drošības sertifikātu atjaunošanu un — ņemot vērā spēkā esošo drošības atļauju derīguma termiņa beigu tuvošanos — ar šo atļauju izdošanu uz turpmāku laikposmu. Tāpēc vienoto drošības sertifikātu atjaunošanas termiņš būtu jāpagarina par sešiem mēnešiem, un attiecīgajiem spēkā esošajiem vienotajiem drošības sertifikātiem būtu attiecīgi jāpaliek spēkā. Drošības atļauju derīguma termiņš arī būtu jāpagarina par sešiem mēnešiem. 
            
            
               (10)Saskaņā ar Direktīvas (ES) 2016/798 33. panta 2. punktu dažas dalībvalstis pagarināja minētās direktīvas transponēšanas periodu. Tādējādi minētajās dalībvalstīs joprojām ir piemērojami Eiropas Parlamenta un Padomes Direktīvas 2004/49/EK
                  30
                noteikumi. Tāpēc ir jāparedz arī saskaņā ar Direktīvas 2004/49/EK 10. un 11. pantu izdoto drošības sertifikātu un drošības atļauju atjaunošanas termiņu pagarināšana un jāprecizē, ka attiecīgie drošības sertifikāti un drošības atļaujas attiecīgi paliek spēkā. 
            
         
         
            
               (11)Eiropas Parlamenta un Padomes Direktīvā 2007/59/EK
                  31
                paredzēti noteikumi par to vilcienu vadītāju sertifikāciju, kuri vada lokomotīves un vilcienus Savienības dzelzceļu sistēmā. Minētās direktīvas 14. panta 5. punktā noteikts, ka vilciena vadītāja apliecību derīguma termiņš ir ierobežots līdz desmit gadiem un apliecības derīguma nosacījums ir periodisku pārbaužu veikšana. Sakarā ar ārkārtējiem apstākļiem, ko izraisījis Covid-19 uzliesmojums, ir radušās grūtības atjaunot apliecību, tāpēc būtu jāpagarina apliecību derīguma termiņš, kas beidzas laikā no 2020. gada 1. marta līdz 2020. gada 31. augustam. Būtu arī jāatvēl vilcienu vadītājiem vēl seši mēneši periodisko pārbaužu pabeigšanai. 
            
            
               (12)Ar Eiropas Parlamenta un Padomes Direktīvu 2012/34/ES
                  32
                ir izveidota vienota Eiropas dzelzceļa telpa. Saskaņā ar minētās direktīvas 24. panta 3. punktu valstu licencēšanas iestādes var apturēt vai atsaukt licenci, pamatojoties uz neatbilstību prasībai par finanšu pietiekamību, un piešķirt pagaidu licenci līdz dzelzceļa pārvadājumu uzņēmuma reorganizācijas pabeigšanai, ar nosacījumu, ka nav apdraudēta drošība. Sakarā ar ārkārtējiem apstākļiem, ko izraisījis Covid-19 uzliesmojums, iestādēm ir radušās nopietnas grūtības pieņemt attiecīgos lēmumus, proti, par jaunu licenču izdošanu uz laikposmu pēc pagaidu licences derīguma termiņa beigām. Tāpēc attiecīgo pagaidu licenču derīguma termiņš, kas beidzas laikā no 2020. gada 1. marta līdz 2020. gada 30. augustam, būtu jāpagarina par sešiem mēnešiem. 
            
            
               (13)Direktīvas 2012/34/ES 25. panta 2. punktā licencēšanas iestādēm prasīts lēmumus par licences pieteikumiem pieņemt trīs mēnešu laikā. Sakarā ar ārkārtējiem apstākļiem, ko izraisījis Covid-19 uzliesmojums, ir radušās grūtības pieņemt attiecīgos lēmumus, tāpēc minētais termiņš ir jāpagarina par sešiem mēnešiem. 
            
            
               (14)Dzelzceļa pārvadājumu uzņēmumi, kuru finansiālais stāvoklis pirms Covid-19 uzliesmojuma bija stabils, ir saskārušies ar likviditātes problēmām, kuru dēļ to licence bez strukturālas ekonomiskas vajadzības var tikt apturēta, atsaukta un, iespējams, aizstāta ar pagaidu licenci. Pagaidu licences piešķiršana saskaņā ar Direktīvas 2012/34/ES 24. panta 3. punktu varētu tirgum raidīt negatīvu signālu par dzelzceļa pārvadājumu uzņēmumu spēju izdzīvot, kas savukārt saasinātu finansiālas problēmas, kurām citādi būtu pagaidu raksturs. Tāpēc būtu jānosaka, ka, pamatojoties uz licencēšanas iestādes veikto novērtējumu un ar lēmumu, kas pieņemts laikā no 2020. gada 1. marta līdz 2020. gada 31. augustam, šādu dzelzceļa pārvadājumu uzņēmumu licenci nevar apturēt vai atsaukt, ar nosacījumu, ka nav apdraudēta drošība un ir reālas izredzes sešu mēnešu laikā pietiekami uzlabot finansiālo stāvokli. Šā sešu mēnešu laikposma beigās attiecībā uz uzņēmumu būtu jāpiemēro Direktīvas 2012/34/ES 24. panta 1. punktā paredzētie vispārīgie noteikumi.
            
            
               (15)Direktīvā 96/50/EK
                  33
                paredzēti nosacījumi, ar kuriem piešķir kuģu vadīšanas apliecības kravas un pasažieru pārvadājumiem pa iekšzemes ūdensceļiem Savienībā. Pēc 65 gadu vecuma sasniegšanas kuģu vadīšanas apliecības turētājiem ir jāiziet periodiskas medicīniskās pārbaudes. Ņemot vērā saistībā ar Covid-19 uzliesmojumu veiktos pasākumus un jo īpaši ierobežoto piekļuvi medicīniskajiem pakalpojumiem medicīnisko pārbaužu veikšanai, kuģu vadīšanas apliecību turētājiem var nebūt iespējams iziet medicīniskās pārbaudes, kas jāveic laikposmā, uz kuru attiecas minētie pasākumi. Tāpēc katrā attiecīgajā gadījumā, kad medicīnisko pārbaužu iziešanas termiņš beigtos laikā no 2020. gada 1. marta līdz 2020. gada 31. augustam, minētais termiņš būtu jāpagarina par sešiem mēnešiem. 
            
            
               (16)Eiropas Parlamenta un Padomes Direktīvā (ES) 2016/1629
                  34
                ir noteiktas tehniskās prasības attiecībā uz iekšzemes ūdensceļu kuģiem. Ar minētās direktīvas 10. pantu ir ierobežots Savienības iekšzemes kuģošanas apliecību derīguma termiņš. Turklāt Direktīvas (ES) 2016/1629 28. pantā ir noteikts, ka dokumenti, kas ir minētās direktīvas darbības jomā un ko pirms 2018. gada 6. oktobra dalībvalstu kompetentās iestādes izdevušas saskaņā ar iepriekš piemērojamo Eiropas Parlamenta un Padomes Direktīvu 2006/87/EK
                  35
               , ir spēkā līdz to derīguma termiņa beigām. Saistībā ar Covid-19 uzliesmojumu veikto pasākumu dēļ kompetentajām iestādēm var būt nepraktiski un dažkārt pat neiespējami veikt tehniskās pārbaudes, kas vajadzīgas, lai pagarinātu attiecīgo apliecību derīguma termiņu vai — Direktīvas (ES) 2016/1629 28. pantā minēto dokumentu gadījumā — tos aizstātu. Lai ļautu turpināt attiecīgo iekšzemes ūdensceļu kuģu ekspluatāciju, tāpēc ir lietderīgi par sešiem mēnešiem pagarināt Savienības iekšzemes kuģošanas apliecību, kā arī dokumentu, kuri ir Direktīvas (ES) 2016/1629 28. panta darbības jomā, derīguma termiņu, kas citādi beigtos laikā no 2020. gada 1. marta līdz 2020. gada 31. augustam.
            
            
               (17)Eiropas Parlamenta un Padomes Regulā (EK) Nr. 725/2004
                  36
                paredzēti noteikumi par kuģu un ostas iekārtu drošību. Eiropas Parlamenta un Padomes Direktīvā 2005/65/EK
                  37
                ir paredzēti pasākumi, ar ko pastiprina ostu aizsardzību, ņemot vērā ar drošību saistītu incidentu draudus. Minētā direktīva arī nodrošina, ka aizsardzības pasākumi, kuri pieņemti, piemērojot Regulu (EK) Nr. 725/2004, darbojas vēl sekmīgāk, pateicoties pastiprinātai ostu aizsardzībai. Pašreizējās veselības krīzes dēļ dalībvalstu iestādēm ir grūti veikt ar jūras satiksmes drošību saistītās inspekcijas un apsekojumus, kas ir vajadzīgi, lai atjaunotu dažus dokumentus un tādējādi ievērotu Savienības jūras satiksmes drošības tiesību aktos noteiktos termiņus. Lai dalībvalstīm un kuģniecības nozarei nodrošinātu elastīgu un pragmatisku pieeju un saglabātu būtisko piegādes ķēžu atvērtību, vienlaikus neapdraudot drošību, minētajos tiesību aktos prasīto apliecību derīguma termiņš un tajos paredzēto novērtējumu un plānu termiņi tāpēc ir jāpagarina par samērīgu laikposmu. Elastīgums būtu jānodrošina arī attiecībā uz jūras satiksmes drošības treniņiem un mācībām, kas saskaņā ar tiesību aktiem jāveic noteiktos termiņos.
            
            
               (18)Ņemot vērā to, ka šīs regulas mērķi, proti, pagarināt Savienības tiesību aktos noteiktos sertifikātu, apliecību, licenču vai atļauju atjaunošanas vai pagarināšanas termiņus, nevar pietiekami labi sasniegt atsevišķās dalībvalstīs, bet ierosināto darbību mēroga un ietekmes dēļ to var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai. 
            
            
               (19)Lai juridiskā nenoteiktība, kas skar daudzas iestādes un uzņēmējus dažādos nozares sektoros, ilgtu iespējami īsāku laiku — jo īpaši gadījumos, kad attiecīgie termiņi jau ir beigušies, — šī regula būtu jāpieņem steidzamības kārtā. Tādēļ ir lietderīgi paredzēt izņēmumu attiecībā uz astoņu nedēļu laikposmu, kas minēts 4. pantā Protokolā Nr. 1 par valstu parlamentu lomu Eiropas Savienībā, kurš pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam. 
            
            
               (20)Neparedzamais un pēkšņais Covid-19 pandēmijas uzliesmojums un attiecīgās likumdošanas procedūras, kas nepieciešamas attiecīgo pasākumu pieņemšanai, liedza iespēju šādus pasākumus pieņemt savlaicīgi. Šā iemesla dēļ šīs regulas noteikumiem būtu jāattiecas arī uz laikposmu pirms tās stāšanās spēkā. Ņemot vērā minēto noteikumu būtību, šāda pieeja nedrīkstētu radīt attiecīgo personu tiesiskās paļāvības pārkāpumu.
            
            
               (21)Steidzamības kārtā šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
            
            
               IR PIEŅĒMUŠI ŠO REGULU.
            
            
               1. pants
            
            
               Priekšmets
            
            
               Šajā regulā ir noteikti īpaši un pagaidu pasākumi autotransporta, dzelzceļa transporta un iekšzemes ūdensceļu transporta un jūras satiksmes drošības jomā, kas piemērojami dažu sertifikātu, apliecību, licenču un atļauju derīguma termiņa atjaunošanai un pagarināšanai, kā arī dažu periodisku pārbaužu un mācību atlikšanai, reaģējot uz ārkārtējiem apstākļiem, ko izraisījis Covid-19 uzliesmojums.
            
            
               2. pants
            
            
               Direktīvā 2003/59/EK paredzēto termiņu pagarināšana
            
            
               (1)Neatkarīgi no Direktīvas 2003/59/EK 8. panta 2. un 3. punkta periodiskās apmācības pabeigšanas termiņus, kas saskaņā ar minētajiem noteikumiem beigtos laikā no 2020. gada 1. marta līdz 2020. gada 31. augustam (“atsauces laikposms”), katrā atsevišķā gadījumā uzskata par pagarinātiem par sešiem mēnešiem. Arodprasmes apliecības attiecīgi paliek spēkā.
            
            
               (2)Direktīvas 2003/59/EK 10. panta 1. punktā minētā saskaņotā Savienības koda “95”, kas paredzēts Direktīvas 2006/126/EK I pielikumā un kuru kompetentās iestādes, pamatojoties uz 1. punktā minētajām arodprasmes apliecībām, norādījušas vadītāja apliecībā vai vadītāja kvalifikācijas kartē, derīguma termiņu uzskata par pagarinātu par sešiem mēnešiem no datuma, kas norādīts katrā šādā vadītāja apliecībā vai kartē.
            
            
               (3)Direktīvas 2003/59/EK II pielikumā minēto vadītāja kvalifikācijas karšu derīguma termiņu, kas beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem no katrā šādā kartē norādītā administratīvā derīguma termiņa beigu datuma.
            
         
         
            
               (4)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, periodiskās apmācības pabeigšana vai attiecīgo apliecību izdošana, saskaņotā Savienības koda “95” norādīšana vai vadītāja kvalifikācijas karšu atjaunošana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1., 2. un 3. punktā norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz sešu mēnešu laikposmiem. To iesniedz Komisijai vēlākais līdz 2020. gada 15. jūlijam.
            
            
               (5)Ja, saņēmusi pieprasījumu, kas iesniegts saskaņā ar 4. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1., 2. un 3. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā attiecīgās periodiskās apmācības pabeigšana vai attiecīgo apliecību izdošana, saskaņotā Savienības koda “95” norādīšana vai vadītāja kvalifikācijas karšu atjaunošana, visticamāk, joprojām nebūs praktiski iespējama.
            
            
               Komisija savu lēmumu publicē Oficiālajā Vēstnesī.
            
            
               3. pants
            
            
               Direktīvā 2006/126/EK paredzēto termiņu pagarināšana 
            
            
               (1)Neatkarīgi no Direktīvas 2006/126/EK 7. panta un I pielikuma 3. punkta d) apakšpunkta vadītāja apliecību derīguma termiņu, kas saskaņā ar minētajiem noteikumiem beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem no datuma, kas norādīts katrā šādā vadītāja apliecībā. 
            
            
               (2)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, vadītāja apliecību atjaunošana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1. punktā norādīto laikposmu pagarinājumu. Minētais pieprasījums var attiekties uz atsauces laikposmu un/vai uz sešu mēnešu laikposmu. To iesniedz Komisijai vēlākais līdz 2020. gada 15. jūlijam.
            
            
               (3)Ja, saņēmusi pieprasījumu, kas iesniegts saskaņā ar 2. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot 1. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā vadītāja apliecību atjaunošana, visticamāk, joprojām nebūs praktiski iespējama. 
            
            
               Komisija savu lēmumu publicē Oficiālajā Vēstnesī.
            
            
               4. pants
            
            
               Regulā (ES) Nr. 165/2014 paredzēto termiņu pagarināšana
            
            
               (1)Neatkarīgi no Regulas (ES) Nr. 165/2014 23. panta tā 1. punktā paredzētās regulārās inspekcijas, kas bija jāveic laikā no 2020. gada 1. marta līdz 2020. gada 31. augustam (“atsauces laikposms”), veic ne vēlāk kā sešus mēnešus pēc datuma, kurā tās bija jāveic saskaņā ar minēto pantu.
            
            
               (2)Neatkarīgi no Regulas (ES) Nr. 165/2014 28. panta gadījumā, ja transportlīdzekļa vadītājs laikā no 2020. gada 1. marta līdz 2020. gada 31. augustam (“atsauces laikposms”) iesniedz vadītāja kartes atjaunošanas pieteikumu saskaņā ar minētā panta 1. punktu, kompetentās iestādes izsniedz jaunu karti ne vēlāk kā 2 mēnešus pēc pieprasījuma iesniegšanas. Līdz brīdim, kad transportlīdzekļa vadītājs no karšu izdevējiestādēm saņem jaunu karti, uz transportlīdzekļa vadītāju mutatis mutandis attiecas minētās regulas 35. panta 2. punkts.
            
            
               (3)Neatkarīgi no Regulas (ES) Nr. 165/2014 29. panta 4. punkta gadījumā, ja transportlīdzekļa vadītājs laikā no 2020. gada 1. marta līdz 2020. gada 31. augustam (“atsauces laikposms”) iesniedz vadītāja kartes aizvietošanas pieteikumu saskaņā ar minētā panta 4. punktu, kompetentās iestādes nomaina karti ne vēlāk kā 2 mēnešus pēc pieprasījuma iesniegšanas. Neatkarīgi no Regulas (ES) Nr. 165/2014 29. panta 5. punkta transportlīdzekļa vadītājs var turpināt vadīt transportlīdzekli, līdz tas no karšu izdevējiestādēm saņem jaunu karti, ar nosacījumu, ka transportlīdzekļa vadītājs var pierādīt, ka karte, kas bija bojāta vai nedarbojās pareizi, ir nodota atpakaļ kompetentajai iestādei un ir pieprasīta šās kartes aizvietošana.
            
            
               (4)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, regulārās inspekcijas, vadītāja karšu atjaunošana vai vadītāja karšu aizvietošana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1., 2. un 3. punktā norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz termiņiem. To iesniedz Komisijai vēlākais līdz 2020. gada 15. jūlijam.
            
            
               (5)Ja, saņēmusi pieprasījumu, kas iesniegts saskaņā ar 4. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1., 2. un 3. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā regulārās inspekcijas, vadītāja karšu atjaunošana vai vadītāja karšu aizvietošana, visticamāk, joprojām nebūs praktiski iespējama. 
            
            
               Komisija savu lēmumu publicē Oficiālajā Vēstnesī.
            
            
               5. pants
            
            
               Direktīvā 2014/45/ES paredzēto termiņu pagarināšana 
            
            
               (1)Neatkarīgi no Direktīvas 2014/45/ES 5. panta 1. punkta apvienojumā ar 10. panta 1. punktu un II pielikuma 8. punktu to tehnisko apskašu termiņus, kuras saskaņā ar minētajiem noteikumiem būtu jāveic laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātiem par sešiem mēnešiem. 
            
         
         
            
               (2)Neatkarīgi no Direktīvas 2014/45/ES 8. panta apvienojumā ar II pielikuma 8. punktu tehniskās apskates sertifikātu derīguma termiņu, kurš beidzas laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem.
            
            
               (3)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, tehnisko apskašu veikšana vai tehniskās apskates sertifikātu izdošana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju piemērot 1. un 2. punktā norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz termiņiem. To iesniedz Komisijai vēlākais līdz 2020. gada 15. jūlijam.
            
            
               (4)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1. un 2. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā tehnisko apskašu veikšana vai tehniskās apskates sertifikātu izdošana, visticamāk, joprojām nebūs praktiski iespējama.
            
            
               Komisija savu lēmumu publicē Oficiālajā Vēstnesī.
            
            
               6. pants
            
            
               Regulā (EK) Nr. 1071/2009 paredzēto termiņu pagarināšana
            
            
               Neatkarīgi no Regulas (EK) Nr. 1071/2009 13. panta 1. punkta c) apakšpunkta gadījumā, ja laikā no 2020. gada 1. marta līdz 2020. gada 31. decembrim veiktie novērtējumi liecina, ka uzņēmums neatbilst minētās regulas 3. panta 1. punkta c) apakšpunktā noteiktajai prasībai attiecībā uz finansiālo stāvokli, termiņš, kuru kompetentā iestāde minētajā laikposmā noteikusi minētās regulas 13. panta 1. punkta c) apakšpunkta piemērošanas vajadzībām, nepārsniedz divpadsmit mēnešus.
            
            
               7. pants
            
            
               Regulā (EK) Nr. 1072/2009 paredzēto termiņu pagarināšana
            
            
               (1)Neatkarīgi no Regulas (EK) Nr. 1072/2009 4. panta 2. punkta Kopienas atļauju derīguma termiņu, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem.
            
            
               (2)Neatkarīgi no Regulas (EK) Nr. 1072/2009 5. panta 7. punkta transportlīdzekļa vadītāja atestātu derīguma termiņu, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem.
            
            
               (3)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, Kopienas atļauju vai transportlīdzekļa vadītāja atestātu atjaunošana, visticamāk, arī pēc 1. un 2. punktā noteiktā termiņa beigām joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot minētajos punktos norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz sešu mēnešu laikposmiem. To iesniedz Komisijai vēlākais līdz 2020. gada 15. jūlijam.
            
            
               (4)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1. un 2. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā Kopienas atļauju vai transportlīdzekļa vadītāja atestātu atjaunošana, visticamāk, joprojām nebūs praktiski iespējama. 
            
            
               Komisija savu lēmumu publicē Oficiālajā Vēstnesī. 
            
            
               8. pants
            
            
               Regulā (EK) Nr. 1073/2009 paredzēto termiņu pagarināšana
            
            
               (1)Neatkarīgi no Regulas (EK) Nr. 1073/2009 4. panta 4. punkta Kopienas atļauju derīguma termiņu, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem.
            
            
               (2)Neatkarīgi no Regulas (EK) Nr. 1073/2009 8. panta 3. punkta lēmumus par pieteikumiem, kurus pārvadātāji iesnieguši laikā no 2019. gada 12. decembra līdz 2020. gada 31. augustam (“atsauces laikposms”), atļaujas izsniedzēja iestāde pieņem sešu mēnešu laikā no pieteikuma iesniegšanas datuma. Neatkarīgi no Regulas (EK) Nr. 1073/2009 8. panta 2. punkta dalībvalstu kompetentās iestādes, kuru piekrišana attiecībā uz šādu pieteikumu ir lūgta saskaņā ar minētā panta 1. punktu, savu lēmumu par pieteikumu atļaujas izsniedzējai iestādei paziņo trīs mēnešu laikā.
            
            
               (3)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, Kopienas atļauju atjaunošana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju piemērot minētajā punktā norādīto laikposmu pagarinājumu. Minētais pieprasījums var attiekties uz atsauces laikposmu un/vai uz sešu mēnešu laikposmu. To iesniedz Komisijai vēlākais līdz 2020. gada 15. jūlijam.
            
            
               (4)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot 1. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā Kopienas atļauju atjaunošana, visticamāk, joprojām nebūs praktiski iespējama.
            
         
         
            
               Komisija savu lēmumu publicē Oficiālajā Vēstnesī.
            
            
               
            
               9. pants
            
            
               Direktīvā (ES) 2016/798 paredzēto termiņu pagarināšana
            
            
               (1)Neatkarīgi no Direktīvas (ES) 2016/798 10. panta 13. punkta vienoto drošības sertifikātu atjaunošanas termiņus, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātiem par sešiem mēnešiem. Attiecīgie vienotie drošības sertifikāti attiecīgi paliek spēkā.
            
            
               (2)Neatkarīgi no Direktīvas (ES) 2016/798 12. panta 2. punkta drošības atļauju derīguma termiņu, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem.
            
            
               (3)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, saskaņā ar Direktīvas (ES) 2016/798 10. panta 8. punktu izdoto vienoto drošības sertifikātu atjaunošana vai drošības atļauju derīguma termiņa pagarināšana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1. un 2. punktā norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz sešu mēnešu laikposmiem. To iesniedz Komisijai vēlākais līdz 2020. gada 15. jūlijam.
            
            
               (4)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1. un 2. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā vienoto drošības sertifikātu atjaunošana vai drošības atļauju derīguma termiņa pagarināšana, visticamāk, joprojām nebūs praktiski iespējama.
            
            
               Komisija savu lēmumu publicē Oficiālajā Vēstnesī.
            
            
               10. pants
            
            
               Direktīvā 2004/49/EK paredzēto termiņu pagarināšana
            
            
               (1)Neatkarīgi no Direktīvas 2004/49/EK 10. panta 5. punkta drošības sertifikātu atjaunošanas termiņus, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātiem par sešiem mēnešiem. Attiecīgie drošības sertifikāti attiecīgi paliek spēkā.
            
            
               (2)Neatkarīgi no Direktīvas 2004/49/EK 11. panta 2. punkta drošības atļauju atjaunošanas termiņus, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātiem par sešiem mēnešiem. Attiecīgās drošības atļaujas attiecīgi paliek spēkā.
            
            
               (3)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, drošības sertifikātu vai drošības atļauju atjaunošana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1. un 2. punktā norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz sešu mēnešu laikposmiem. To iesniedz Komisijai vēlākais līdz 2020. gada 15. jūlijam.
            
            
               (4)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1. un 2. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā drošības sertifikātu vai drošības atļauju atjaunošana, visticamāk, joprojām nebūs praktiski iespējama.
            
            
               Komisija savu lēmumu publicē Oficiālajā Vēstnesī.
            
            
               11. pants
            
            
               Direktīvā 2007/59/EK paredzēto termiņu pagarināšana
            
            
               (1)Neatkarīgi no Direktīvas 2007/59/EK 14. panta 5. punkta apliecību derīguma termiņu, kas beidzas laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem no katras šādas apliecības derīguma termiņa beigu datuma.
            
            
               (2)Neatkarīgi no Direktīvas 2007/59/EK 16. panta un II un VII pielikuma periodisko pārbaužu iziešanas termiņus, kas saskaņā ar minētajiem noteikumiem beigtos laikā no 2020. gada 1. marta līdz 2020. gada 31. augustam (“atsauces laikposms”), katrā atsevišķā gadījumā uzskata par pagarinātiem par sešiem mēnešiem. Direktīvas 2007/59/EK 14. pantā minētās apliecības un 15. pantā minētie sertifikāti attiecīgi paliek spēkā.
            
         
         
            
               (3)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, apliecību atjaunošana vai periodisko pārbaužu iziešana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1. un 2. punktā norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz sešu mēnešu laikposmiem. To iesniedz Komisijai vēlākais līdz 2020. gada 15. jūlijam.
            
            
               (4)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1. un 2. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā apliecību atjaunošana vai periodisko pārbaužu iziešana, visticamāk, joprojām nebūs praktiski iespējama.
            
            
               Komisija savu lēmumu publicē Oficiālajā Vēstnesī.
            
            
               12. pants
            
            
               Direktīvā 2012/34/ES paredzēto termiņu pagarināšana
            
            
               (1)Neatkarīgi no Direktīvas 2012/34/ES 24. panta 3. punkta pagaidu licenču derīguma termiņu, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem no katrā šādā pagaidu licencē norādītā derīguma termiņa beigu datuma. 
            
            
               (2)Neatkarīgi no Direktīvas 2012/34/ES 25. panta 2. punkta licencēšanas iestāde lēmumu par pieteikumiem, kas iesniegti laikā no 2020. gada 12. janvāra līdz 2020. gada 31. augustam, pieņem ne vēlāk kā deviņus mēnešus pēc tam, kad ir iesniegta visa attiecīgā informācija, jo īpaši III pielikumā minētā informācija.
            
            
               (3)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, licenču apturēšanas izbeigšana vai jaunu licenču izdošana pēc iepriekšējās licences atsaukšanas, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju piemērot 1. punktā norādīto laikposmu pagarinājumu. Minētais pieprasījums var attiekties uz atsauces laikposmu un/vai uz sešu mēnešu laikposmu. To iesniedz Komisijai vēlākais līdz 2020. gada 15. jūlijam. 
            
            
               (4)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot 1. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā licenču apturēšanas izbeigšana vai jaunu licenču izdošana pēc iepriekšējās licences atsaukšanas, visticamāk, joprojām nebūs praktiski iespējama.
            
            
               Komisija savu lēmumu publicē Oficiālajā Vēstnesī.
            
            
               13. pants
            
            
               Kārtība, kas finanšu pietiekamības trūkuma gadījumā piemērojama dzelzceļa pārvadājumu uzņēmumu licencēm saskaņā ar Direktīvu 2012/34/ES 
            
            
               Neatkarīgi no Direktīvas 2012/34/ES 24. panta 1. punkta gadījumā, ja licencēšanas iestāde laikā no 2020. gada 1. marta līdz 2020. gada 31. augustam ir pārliecinājusies, ka dzelzceļa pārvadājumu uzņēmums vairs nevar izpildīt minētās direktīvas 20. pantā noteiktās prasības, kas saistītas ar finanšu pietiekamību, tā minētajā laikposmā var nolemt neapturēt vai neatsaukt dzelzceļa pārvadājumu uzņēmuma licenci, ar nosacījumu, ka nav apdraudēta drošība un ir reālas izredzes turpmākajos sešos mēnešos pietiekami uzlabot finanšu stāvokli. Šī iestāde šā sešu mēnešu laikposma beigās pārskata attiecīgā dzelzceļa pārvadājumu uzņēmuma darbības rezultātus un nolemj, vai licence ir jāaptur vai jāatsauc saskaņā ar minētās direktīvas 24. panta 1. punktu un vai ir jāpiešķir pagaidu licence, pamatojoties uz 24. panta 3. punktu.
            
            
               14. pants
            
            
               Direktīvā 96/50/EK paredzēto termiņu pagarināšana
            
            
               (1)Neatkarīgi no Direktīvas 96/50/EK 6. panta 2. punkta medicīnisko pārbaužu iziešanas termiņus, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātiem par sešiem mēnešiem. Attiecīgās kuģu vadīšanas apliecības attiecīgi paliek spēkā.
            
            
               (2)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, medicīnisko pārbaužu iziešana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1. punktā norādīto laikposmu pagarinājumu. Minētais pieprasījums var attiekties uz atsauces laikposmu un/vai uz sešu mēnešu laikposmu. To iesniedz Komisijai vēlākais līdz 2020. gada 15. jūlijam. 
            
            
               (3)Ja, saņēmusi pieprasījumu, kas iesniegts saskaņā ar 2. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot 1. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā medicīnisko pārbaužu iziešana, visticamāk, joprojām nebūs praktiski iespējama. 
            
            
                  Komisija savu lēmumu publicē Oficiālajā Vēstnesī.
            
            
               15. pants
            
         
         
            
               Direktīvā (ES) 2016/1629 paredzēto termiņu pagarināšana
            
            
               (1)Neatkarīgi no Direktīvas (ES) 2016/1629 10. panta Savienības iekšzemes kuģošanas apliecību derīguma termiņu, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem.
            
            
               (2)Neatkarīgi no Direktīvas (ES) 2016/1629 28. panta dokumentu, kuri ir minētās direktīvas darbības jomā un kurus pirms 2018. gada 6. oktobra dalībvalstu kompetentās iestādes izdevušas saskaņā ar Direktīvu 2006/87/EK, derīguma termiņu, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātu par sešiem mēnešiem.
            
            
               (3)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, Savienības iekšzemes kuģošanas apliecību atjaunošana, visticamāk, arī pēc 2020. gada 31. augusta joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1. un 2. punktā norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz sešu mēnešu laikposmiem. To iesniedz Komisijai vēlākais līdz 2020. gada 15. jūlijam.
            
            
               (4)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1. un 2. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā Savienības iekšzemes kuģošanas apliecību atjaunošana, visticamāk, joprojām nebūs praktiski iespējama.
            
            
               Komisija savu lēmumu publicē Oficiālajā Vēstnesī.
            
            
               16. pants
            
            
               Regulā (EK) Nr. 725/2004 paredzēto termiņu pagarināšana
            
            
               (1)Neatkarīgi no Regulas (EK) Nr. 725/2004 3. panta 6. punkta ostas iekārtu drošības novērtējumu veikšanas termiņus, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), uzskata par pagarinātiem līdz 2020. gada 30. novembrim.
            
            
               (2)Atkāpjoties no Regulas (EK) Nr. 725/2004 III pielikuma B daļas 13.6. iedaļas, gadījumā, ja 2020. gadā treniņus nav iespējams veikt ar minētajā iedaļā norādītajiem starplaikiem, tie attiecīgajā gadā jāveic vismaz divas reizes ar starplaiku, kas nav ilgāks par sešiem mēnešiem.
            
            
               (3)Neatkarīgi no Regulas (EK) Nr. 725/2004 III pielikuma B daļas 13.7. un 18.6. iedaļas 18 mēnešu termiņus dažādu veidu mācību veikšanai, kuri saskaņā ar minētajiem noteikumiem beigtos laikā no 2020. gada 1. marta līdz 2020. gada 31. augustam (“atsauces laikposms”), katrā atsevišķā gadījumā uzskata par pagarinātiem par sešiem mēnešiem, bet nekādā gadījumā pēc 2020. gada 31. decembra.
            
            
               (4)Lai izpildītu Regulas (EK) Nr. 725/2004 III pielikuma B daļas 13.7. un 18.6. iedaļā noteikto prasību, kas paredz, ka dažādu veidu mācības jāveic katru kalendāro gadu, mācības, kas 2021. gadā veiktas laikposmā, uz kuru attiecas saskaņā ar 5. punktu saņemta atļauja, uzskata par veiktām 2020. gadā. Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, ostas iekārtu drošības novērtējumu veikšana vai Regulas (EK) Nr. 725/2004 III pielikuma B daļas 13.7. un 18.6. iedaļā minēto dažādu veidu mācību veikšana, visticamāk, joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1. un 3. punktā norādīto laikposmu pagarinājumu. Minētais pieprasījums var attiekties uz atsauces laikposmiem, uz termiņu vai uz sešu mēnešu laikposmiem, vai uz jebkuru to kombināciju. To iesniedz Komisijai vēlākais līdz 2020. gada 15. jūlijam.
            
            
               (5)Ja, saņēmusi pieprasījumu, kas iesniegts saskaņā ar 4. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1. un 3. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā ostas iekārtu drošības novērtējumu vai dažādu veidu mācību veikšana, visticamāk, joprojām nebūs praktiski iespējama. 
            
            
               Komisija savu lēmumu publicē Oficiālajā Vēstnesī. 
            
            
               17. pants
            
            
               Direktīvā 2005/65/EK paredzēto termiņu pagarināšana
            
            
               (1)Neatkarīgi no Direktīvas 2005/65/EK 10. panta ostas aizsardzības novērtējumu un ostas aizsardzības plānu pārskatīšanas termiņus, kas saskaņā ar minēto noteikumu beigtos laikā no 2020. gada 1. marta līdz 2020. gada 31. augustam (“atsauces laikposms”), katrā atsevišķā gadījumā uzskata par pagarinātiem par sešiem mēnešiem, bet nekādā gadījumā pēc 2020. gada 30. novembra. 
            
            
               (2)Neatkarīgi no Direktīvas 2005/65/EK 7. panta 7. punkta un III pielikuma 18 mēnešu termiņus mācību veikšanai, kuri saskaņā ar minēto pielikumu beigtos laikā no 2020. gada 1. marta līdz 2020. gada 31. augustam (“atsauces laikposms”), katrā atsevišķā gadījumā uzskata par pagarinātiem par sešiem mēnešiem, bet nekādā gadījumā pēc 2020. gada 30. novembra. 
            
            
               (3)Lai izpildītu Direktīvas 2005/65/EK III pielikumā noteikto prasību, kas paredz, ka mācības jāveic katru kalendāro gadu, mācības, kas 2021. gadā veiktas laikposmā, uz kuru attiecas saskaņā ar 4. punktu saņemta atļauja, uzskata par veiktām 2020. gadā.
            
            
               (4)Ja dalībvalsts uzskata, ka sakarā ar tās veiktajiem pasākumiem, kas paredzēti, lai novērstu vai ierobežotu Covid-19 izplatīšanos, ostas aizsardzības novērtējumu vai ostas aizsardzības plānu pārskatīšana vai mācību veikšana, visticamāk, joprojām nebūs praktiski iespējama, tā var iesniegt pamatotu pieprasījumu saņemt atļauju attiecīgi piemērot 1. un 2. punktā norādīto laikposmu pagarinājumu. Minētais pieprasījums var attiekties uz atsauces laikposmiem un/vai uz sešu mēnešu laikposmiem. To iesniedz Komisijai vēlākais līdz 2020. gada 15. jūlijam.
            
         
         
            
               (5)Ja, saņēmusi pieprasījumu, kas iesniegts saskaņā ar 3. punktu, Komisija konstatē, ka minētajā punktā noteiktās prasības ir izpildītas, tā pieņem lēmumu, ar ko attiecīgajai dalībvalstij atļauj piemērot attiecīgi 1. un 2. punktā norādīto laikposmu pagarinājumu, kā pamatots katrā atsevišķā gadījumā. Pagarinājumu ierobežo, lai atspoguļotu laikposmu, kurā ostas aizsardzības novērtējumu vai ostas aizsardzības plānu pārskatīšana vai mācību veikšana, visticamāk, joprojām nebūs praktiski iespējama.
            
            
               Komisija savu lēmumu publicē Oficiālajā Vēstnesī.
            
            
               18. pants
            
            
               Stāšanās spēkā
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                  Eiropas Parlamenta vārdā –
                        Padomes vārdā –
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        Eiropas Parlamenta un Padomes Regula (EK) Nr. 561/2006 (2006. gada 15. marts), ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85 (OV L 102, 11.4.2006., 1. lpp.). 
               
               
                  
                     (2)
                  
                        OV L 226, 10.9.2003., 4. lpp.
               
               
                  
                     (3)
                  
                        OV L 403, 30.12.2006., 18. lpp.
               
               
                  
                     (4)
                  
                        OV L 60, 28.2.2014., 1. lpp.
               
               
                  
                     (5)
                  
                        OV L 127, 29.4.2014., 51. lpp.
               
               
                  
                     (6)
                  
                        OV L 300, 14.11.2009., 51. lpp.
               
               
                  
                     (7)
                  
                        OV L 300, 14.11.2009., 72. lpp.
               
               
                  
                     (8)
                  
                        OV L 300, 14.11.2009., 88. lpp.
               
               
                  
                     (9)
                  
                        OV L 138, 26.5.2016., 102. lpp.
               
               
                  
                     (10)
                  
                        OV L 164, 30.4.2004., 44. lpp.
               
               
                  
                     (11)
                  
                        OV L 315, 3.12.2007., 51. lpp.
               
               
                  
                     (12)
                  
                        OV L 343, 14.12.2012., 32. lpp.
               
               
                  
                     (13)
                  
                        OV L 235, 17.9.1996., 31. lpp.
               
               
                  
                     (14)
                  
                        OV L 252, 16.9.2016., 118. lpp.
               
               
                  
                     (15)
                  
                        OV L 389, 30.12.2006., 1. lpp.
               
               
                  
                     (16)
                  
                        OV L 129, 29.4.2004., 6. lpp.
               
               
                  
                     (17)
                  
                        OV L 310, 25.11.2005., 28. lpp.
               
               
                  
                     (18)
                  
                        OV C […], […], […]. lpp.
               
               
                  
                     (19)
                  
                        OV C […], […], […]. lpp.
               
               
                  
                     (20)
                  
                        Eiropas Parlamenta un Padomes Direktīva 2003/59/EK (2003. gada 15. jūlijs) par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību, par Padomes Regulas (EEK) Nr. 3820/85 un Padomes Direktīvas 91/439/EEK grozīšanu un Padomes Direktīvas 76/914/EEK atcelšanu (OV L 226, 10.9.2003., 4. lpp.).
               
               
                  
                     (21)
                  
                        Eiropas Parlamenta un Padomes Direktīva 2006/126/EK (2006. gada 20. decembris) par vadītāju apliecībām (OV L 403, 30.12.2006., 18. lpp.).
               
               
                  
                     (22)
                  
                        Eiropas Parlamenta un Padomes Regula (ES) Nr. 165/2014 (2014. gada 4. februāris) par tahogrāfiem autotransportā, ar kuru atceļ Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu (OV L 60, 28.2.2014., 1. lpp.).
               
               
                  
                     (23)
                  
                        Eiropas Parlamenta un Padomes Regula (EK) Nr. 561/2006 (2006. gada 15. marts), ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85 (OV L 102, 11.4.2006., 1. lpp.).
               
               
                  
                     (24)
                  
                        Eiropas Parlamenta un Padomes Direktīva 2002/15/EK (2002. gada 11. marts) par darba laika organizēšanu personām, kas ir autotransporta apkalpes locekļi (OV L 80, 23.3.2002., 35. lpp.).
               
               
                  
                     (25)
                  
                        Eiropas Parlamenta un Padomes Direktīva 2014/45/ES (2014. gada 3. aprīlis) par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK atcelšanu (OV L 127, 29.4.2014., 51. lpp.).
               
               
                  
                     (26)
                  
                        Eiropas Parlamenta un Padomes Regula (EK) Nr. 1071/2009 (2009. gada 21. oktobris), ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (OV L 300, 14.11.2009., 51. lpp.).
               
               
                  
                     (27)
                  
                        Eiropas Parlamenta un Padomes Regula (EK) Nr. 1072/2009 (2009. gada 21. oktobris) par kopīgiem noteikumiem attiecībā uz piekļuvi starptautisko kravas autopārvadājumu tirgum (OV L 300, 14.11.2009., 72. lpp.).
               
               
                  
                     (28)
                  
                        Eiropas Parlamenta un Padomes Regula (EK) Nr. 1073/2009 (2009. gada 21. oktobris) par kopīgiem noteikumiem attiecībā uz piekļuvi starptautiskajam autobusu pārvadājumu tirgum un ar ko groza Regulu (EK) Nr. 561/2006 (OV L 300, 14.11.2009., 88. lpp.).
               
               
                  
                     (29)
                  
                        Eiropas Parlamenta un Padomes Direktīva (ES) 2016/798 (2016. gada 11. maijs) par dzelzceļa drošību (OV L 138, 26.5.2016., 102. lpp.).
               
               
                  
                     (30)
                  
                        Eiropas Parlamenta un Padomes Direktīva 2004/49/EK (2004. gada 29. aprīlis) par drošību Kopienas dzelzceļos un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (OV L 164, 30.4.2004., 44. lpp.).
               
               
                  
                     (31)
                  
                        Eiropas Parlamenta un Padomes Direktīva 2007/59/EK (2007. gada 23. oktobris) par to vilcienu vadītāju sertifikāciju, kuri vada lokomotīves un vilcienus Kopienas dzelzceļu sistēmā (OV L 315, 3.12.2007., 51. lpp.).
               
               
                  
                     (32)
                  
                        Eiropas Parlamenta un Padomes Direktīva 2012/34/ES (2012. gada 21. novembris), ar ko izveido vienotu Eiropas dzelzceļa telpu (OV L 343, 14.12.2012., 32. lpp.).
               
               
                  
                     (33)
                  
                        Direktīva 96/50/EK (1996. gada 23. jūlijs) par to nosacījumu saskaņošanu, ar kuriem dažādās valstīs piešķir kuģu vadīšanas apliecību kravu un pasažieru pārvadājumiem pa iekšējiem ūdensceļiem Kopienā (OV L 235, 17.9.1996., 31. lpp.).
               
               
                  
                     (34)
                  
                        Eiropas Parlamenta un Padomes Direktīva (ES) 2016/1629 (2016. gada 14. septembris), ar ko nosaka tehniskās prasības attiecībā uz iekšzemes ūdensceļu kuģiem, groza Direktīvu 2009/100/EK un atceļ Direktīvu 2006/87/EK (OV L 252, 16.9.2016., 118. lpp.).
               
               
                  
                     (35)
                  
                        Eiropas Parlamenta un Padomes Direktīva 2006/87/EK (2006. gada 12. decembris), ar ko nosaka tehniskās prasības attiecībā uz iekšējo ūdensceļu kuģiem un atceļ Padomes Direktīvu 82/714/EEK (OV L 389, 30.12.2006., 1. lpp.).
               
               
                  
                     (36)
                  
                        Eiropas Parlamenta un Padomes Regula (EK) Nr. 725/2004 (2004. gada 31. marts) par kuģu un ostas iekārtu drošības pastiprināšanu (OV L 129, 29.4.2004., 6. lpp.).
               
               
                  
                     (37)
                  
                        Eiropas Parlamenta un Padomes Direktīva 2005/65/EK (2005. gada 26. oktobris) par ostu aizsardzības pastiprināšanu (OV L 310, 25.11.2005., 28. lpp.).